CPFทุ่ม1.2พันล.ลุยต่างประเทศ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
9 ส.ค. 2554

เจาะกัมพูชามาเลย์รัสเซีย ธุรกิจเกษตรอาหารรุ่งเรือง
โพสต์ทูเดย์ — CPF ใช้เงินลงทุนรวดเดียว 1,200 ล้าน ซื้อหุ้น CPC ในกัมพูชา เพิ่มทุนบริษัทย่อยที่มาเลเชีย รัสเซีย หวัง 5 ปีรายได้ต่างประเทศขยับเป็น 40%
นายอดิเรก ศรีประทักษ์ กรรมการผู้จัดการใหญ่และประธานคณะผู้บริหาร บริษัท เจริญโภคภัณฑ์อาหาร (CPF) เปิดเผยว่า คณะกรรมการบริษัทมีมติอนุมัติให้บริษัทเข้าลงทุนในประเทศกัมพูชาภายในไตรมาส 1 ของปีนี้ 
ขณะเดียวกันได้รายงานการเพิ่มทุนเพื่อการขยายธุรกิจในประเทศมาเลเซียและรัสเซีย เพราะเล็งเห็นว่าประเทศเหล่านี้มีโอกาสและศักยภาพในการขยายตัวของธุรกิจเกษตรอุตสาหกรรมและอาหารอีกมาก
สำหรับการลงทุนในกัมพูชานั้น บริษัทได้ซื้อหุ้นเพิ่มทุนในบริษัทC.P.Cambodia Limited หรือ “CPC” จำนวน 1,475 หุ้น ในราคาหุ้นละ 11,030 เหรียญสหรัฐ หรือประมาณ 500 ล้านบาท เพื่อถือหุ้นในสัดส่วน 25% ทั้งนี้ CPC ทำธุรกิจผลิตอาหารสัตว์ เลี้ยงสัตว์ และผลิตผลิตภัณฑ์อาหารที่ทำจากเนื้อสัตว์เพื่อจำหน่ายในประเทศกัมพูชา
“บอร์ดอนุมัติลงทุนใน CPC เพราะธุรกิจยังมีโอกาสเติบโตสูง พร้อมทั้งวางรากฐานธุรกิจเกษตรอุตสาหกรรมในกัมพูชามาได้ระยะหนึ่งแล้ว โดยในช่วง 3 ปีที่ผ่านมา ผลประกอบการของ CPC เติบโตและสร้างผลกำไรมาอย่างต่อเนื่อง”
สำหรับการลงทุนในประเทศรัสเซีย CPF จะเพิ่มทุนประมาณ 440 ล้านบาท ใน Charoen Pokphand Foods (Overseas) LLC. และเพิ่มทุนประมาณ 61 ล้านบาท ใน CPF Agro LLC. ซึ่งทั้งสองบริษัทนี้เป็นบริษัทย่อยในกลุ่ม CPF ส่วนวัตถุประสงค์ของการเพิ่มทุนครั้งนี้เพื่อเป็นรายจ่ายลงทุนในฟาร์มเลี้ยงสัตว์ในประเทศรัสเซีย
นายอดิเรก กล่าวว่า CPF ยังได้เพิ่มทุนในบริษัทย่อยประเทศมาเลเซีย จำนวน 25 ล้านริงกิต หรือประมาณ 253 ล้านบาท เพื่อปรับโครงสร้างเงินทุนให้เหมาะสมในการดำเนินธุรกิจเพาะเลี้ยงกุ้งและแปรรูปกุ้งของ Asia Aquaculture (M) Sdn. Bhd. ซึ่งเป็นบริษัทย่อย จากการเล็งเห็นศักยภาพในการขยายตัวของอุตสาหกรรมกุ้งในประเทศมาเลเซีย
สำหรับการขยายการลงทุนในประเทศกัมพูชาและการเพิ่มทุนในบริษัทย่อยในประเทศมาเลเซียและรัสเซียคราวเดียวกันในวงเงินรวม 1,254 ล้านบาทครั้งนี้ ถือว่าเป็นไปตามแผนงานในการขยายกิจการไปยังต่างประเทศเพราะบริษัทมีเป้าหมายชัดเจนว่าในอีก 5 ปีข้างหน้ารายได้จากต่างประเทศจะมีสัดส่วนประมาณ 40% จากปัจจุบันอยู่ที่ 27% ของรายได้รวม รวมถึงจะช่วยเสริมการเติบโตของกำไรของบริษัทด้วย โดยประเทศเหล่านี้ยังคงมีโอกาสให้ CPF เข้าไปขยายการลงทุนในธุรกิจเกษตรอุตสาหกรรมและอาหารได้อีกมาก
นักวิเคราะห์บริษัทหลักทรัพย์กสิกรไทย ได้ให้น้ำหนักหุ้น CPF มากกว่าตลาดและให้ราคาเป้าหมาย 26 บาท หลังมีข่าวเรื่องญี่ปุ่นต้องฆ่าไก่กว่า 8,000 ตัวสกัดโรดไข้หวัดนกระบาด ซึ่งเป็นข่าวบวกต่อการส่งออกของบริษัทในเอเชียประมาณ 18% ของยอดขายทั้งหมด และที่ผ่านมาราคาหุ้น CPF อ่อนตัวลง 
ล่าสุด CPF ปิดที่ 21.70 บาทบวก 0.10 บาท